Spyskaart bemagtig | Netwerk24
Deur Lientjie Mentz 09 Augustus 2018 06:01
Andries Coetzee van Iewers Nice in Westdene met die Braille-spyskaart spesiaal vir gesiggestremde klante.Foto: Lientjie Mentz
Vrolike kleure, prente, kleurvolle dekor en teksture verwelkom besoekers aan Iewers Nice in Westdene, ’n unieke, byderwetse eet- en kuierplek.
Daar is egter mense wat hier instap en niks daarvan kan beleef nie en ook nie self van die geregte op die spyskaart kan kies nie.
Dit is om dié rede dat Andries Coetzee besluit het om sy nuwe spyskaart in braille te laat vertaal.
Martie Pretorius Miranda, hoof van die Universiteit van die Vrystaat se Universal Access and Disability Support (CUADS) het aangebied om die spyskaart te omskep in braille wat gesiggestremde mense kan lees.
Die idee was dat swaksiendes en blindes nie net die spyskaart self kan lees nie, maar ook ’n idee kan kry van die stories en grappies in die spyskaart.
“Ek het gesien hoe blinde mense van ander afhanklik is om spyskaarte te lees en hul kos te bestel. Met die braille-spyskaart gee ek blindes die geleentheid om onafhanklik te wees en hul eie besluite te neem. Ek wou graag hê dat gesiggestremde mense ingesluit word by die kuier om ’n spyskaart.”
Andries sê die nuwe spyskaart beïnvloed nie net hul onafhanklikheid nie, maar ook hul waardigheid.
Een van die bekende gesiggestremdes wat al saam met vriende hier kom eet het, is die atleet Louzanne Coetzee.
Andries sê die idee met Iewers Nice, wat verlede week sy tiende verjaardag gevier het, is om vir mense ’n plek te gee om te kuier rondom kos. Die braille-spyskaart is sy poging om terug te gee aan die gemeenskap en die grense van toeganklikheid vir gestremde mense te verskuif.